Uno-X Mobility (herrelag)

Uno-X Mobility er et norsk sykkellag eiet og drevet av Uno-X Norge. Det er et profesjonelt UCI ProTeam, som fra 2026 sykler på sykkelsportens høyeste nivå, UCI WorldTour.   

Det ble startet opp som et utviklingslag i samarbeid mellom Uno-X, Ringerike Sykkelklubb og Lillehammer Cykleklubb i 2017. Laget har senere utviklet seg til å bli en større organisasjon som satser mot verdenseliten, og delte seg i 2021 opp i ett profflag og ett utviklingslag. Samme år ble også et damelag etablert. Utviklingslaget ble lagt ned i 2024.

Laget fikk UCI ProTeam-lisens i 2020. Uno-X Mobility ble med det det første profesjonelle sykkellaget i Norge. Det har som mål å nå WorldTeam-status i 2026. 

I 2023, 2024 og 2025 ble de invitert til å delta i Tour de France.

Thor Hushovd er daglig leder i sykkellagets organisasjon, mens Gabriel Rasch er lagets sportsdirektør. Olav Aleksander Bu er lagets hovedtrener.

 2016–2019: Etablering og periode som kontinentallag 

 Tidligere planer om et norsk profflag 
Selv om Norge har hatt en rekke enkeltstående gode syklister, deriblant Knut Knudsen, Dag Otto Lauritzen og Dag Erik Pedersen, har det inntil nylig vært laber interesse for sykkel som idrett i Norge. Interessen tok først til da TV 2 satset på å vise Tour de France på TV, samtidig som profiler som Thor Hushovd og Edvald Boasson-Hagen var på sine høydepunkter i karrieren.

De første planer om etablering av et norsk profflag kom i 2010. Planene ble aldri noe av. 

Thor Hushovd forsøkte selv å danne et profflag som skulle vært klart før det kommende VM i Bergen i 2017, men også her falt planene i grus.

 2016–2017: Kontinentallaget Uno-X Hydrogen Development Team blir til 
I 2016 gikk Ringerike Sykkelklubb og Lillehammer Cykleklubb sammen med sponsor Uno-X om å danne et nytt norsk kontinentallag, som fikk navnet Uno-X Hydrogen Development Team. Laget skulle være et utviklingslag for unge ryttere, og samarbeidet blant annet tett med Norges Toppidrettsgymnas. Jens Haugland var sponsorsjef, mens den meritterte tidligere sykkelproffen Kurt Asle Arvesen ble sportsdirektør i det nye laget.

Uno-X Hydrogen overtok kontinentallisensen til Team Ringeriks-Kraft, og flere av rytterne ble med over til det nye laget. Uno-X hadde tidligere også vært inne på sponsorsiden for Team Ringeriks-Kraft, men gikk denne gangen inn som eier. Laget hadde sin første sesong i 2017, og hadde da 11 ryttere i stallen. Det fikk sin eneste seier i Fyen rundt.

 2018–2019: Oppbygging av laget 
I forkant av 2018-sesongen byttet laget navn til Uno-X Norwegian Development Team. Før og underveis i sesongen kom flere unge, norske talenter til, deriblant Andreas Leknessund, Torstein Træen, Jonas Iversby Hvideberg og Tobias Foss. Sistnevnte ble i 2022 Norges første individuelle verdensmester på tempo. Det ble også dannet et eget satsingsprosjekt på unge klatretalenter, kalt Dare Bikes Development Team.

Laget tok fire seiere i 2018. 

I 2019 ble laget forsterket med ankomsten til Markus Hoelgaard og Martin Urianstad Bugge. Laget vant fem seire denne sesongen, deriblant etappe 4 av Arctic Race of Norway, samt endagsrittene Gylne Gutuer og Ringerike Grand Prix. Uno-X fikk sin første seniornorgesmester, da Andreas Leknessund ble norsk mester på tempo. 

Mens han representerte Norge i nasjonscupen, ble Tobias Foss første norske vinner av Tour de l’Avenir. 

I april 2019 søkte laget om UCI ProTeam-lisens. Søknaden ble godtatt den 10. desember 2019, og Uno-X tok med det steget opp til sykkelsportens nest øverste nivå.

 2020–2025: Profesjonelt lag og jakt på WorldTeam-status 

 2020 
I forbindelse med satsingen som ProTeam, endret laget navn til Uno-X Pro Cycling Team, og utvidet samtidig satsingen mot Danmark. Samtidig ble Dare Bikes Development Team et kontinentallag, og endret navn til Uno-X Dare Development Team.

Det nye profflaget forsterket stallen med 9 ryttere, hvorav 5 av disse var danske. I forkant av sesongen hadde Tobias Foss forlatt laget til fordel for Team Jumbo-Visma.

Uno-X tok 14 seiere i sin første sesong som profesjonelt lag. Andreas Leknessund tok lagets første sammenlagtseier i rittet Giro della Regione Friuli Venezia Giulia. 

 2021 
I forkant av 2021-sesongen ble Rasmus Tiller, Søren Wærenskjold og Kristoffer Halvorsen hentet inn. Andreas Leknessund forlot laget til fordel for WorldTeam-laget Team DSM. 

I nasjonscupen vant Søren Wærenskjold prologen og første etappe i Tour de l'Avenir, mens Tobias Halland Johannessen, som da syklet for Uno-X sitt utviklingslag, vant sammenlagt.

Uno-X gjorde sin første UCI WorldTour-opptreden i Classic Brugge-De Panne, der Kristoffer Halvorsen endte på en 8. plass. Laget ble også invitert til E3 Saxo Bank Classic, Amstel Gold Race og Eschborn-Frankfurt.

I juni 2021 annonserte Uno-X at laget søker om WorldTeam-status fra 2023.

 Seiere i 2021 

 2022 
Vinteren 2022 forsøkte Uno-X å bli invitert til Tour de France, men søknaden ble avslått.

Før sesongen hadde laget forsterket stallen med 10 ryttere, der halvparten var danske. Blant de nye rytterne var de tidligere World Tour-rytterne Niklas Eg og Jonas Gregaard. Anders Halland Johannessen og hans tvillingbror Tobias ble hentet opp fra utviklingslaget, sammen med Anthon Charmig. Seks ryttere forlot Uno-X før sesongen.

Laget tok ni seiere denne sesongen. 

Uno-X gjorde en sterk lagprestasjon i Catalonia rundt 2022, der Tobias Halland Johannessen kom på 7. plass sammenlagt, og Torstein Træen på 9. Halland Johannessen tok senere en 4. plass sammenlagt i Tour of Norway, og en tiendeplass i Critérium du Dauphiné.  

Mot slutten av 2022 ble det klart at Uno-X ikke ville nå målet om WorldTour-lisens i 2023. De vil forsøke på nytt i perioden frem mot 2026. 

 Seiere i 2022 

 Uno-X ble invitert til følgende UCI WorldTour-ritt i 2022: 

 Omloop Het Nieuwsblad (26. februar)
 Catalonia rundt (21.–27. mars)
 Classic Brugge-De Panne (23. mars)
 E3 Saxo Bank Classic (25. mars)
 Gent–Wevelgem (27. mars)
 Dwars door Vlaanderen (30. mars)
 Flandern rundt (3. april)
 Paris–Roubaix (17. april)
 La Flèche Wallonne (20. april)
 Liège–Bastogne–Liège (24. april)
 Eschborn-Frankfurt (1. mai)
 Critérium du Dauphiné (5.–12. juni)
 Polen rundt (30. juli–5. august)

 2023: Første Tour de France-deltakelse 
I forkant av 2023 gjorde Uno-X sin største signering til da, da de hentet inn Alexander Kristoff på en treårskontrakt. I tillegg til å prestere som sykkelrytter skulle Kristoff fungere som en rollemodell for de yngre rytterne, og samtidig gjøre laget mer attraktivt med tanke på invitasjoner til de største rittene. Louis Bendixen var den andre rytteren som kom inn i laget før 2023-sesongen.  

I tillegg tok tre ryttere, deriblant Stian Fredheim, steget opp fra utviklingslaget. Fem ryttere la opp etter 2022-sesongen, deriblant Kristian Kulset, som per 2024 er assisterende sportsdirektør. 

Uno-X tok femten seiere i 2023. 

I januar ble det klart at Uno-X fikk tildelt ett av to wildcards til Tour de France, og de ble dermed det første norske laget til å delta i rittet. Plassen ble foranlediget av at det franske laget B&B Hotels p/b KTM kollapset, noe som gjorde at Uno-X trådte frem som et naturlig valg. Laget gjorde seg bemerket i Touren, og endte med 13 topp 10-plasseringer, samt topp 3 på den 6. og 18. etappen. Tour de France-sjef Christian Prudhomme uttalte underveis at han lot seg imponere av det norske laget.

 Seiere i 2023 

 Uno-X ble invitert til følgende UCI WorldTour-ritt i 2023 
Omloop Het Nieuwsblad (25. februar)
Classic Brugge-De Panne (22. mars)
E3 Saxo Classic (24. mars)
Gent-Wevelgem in Flanders Fields (26. mars)
Dwars door Vlaanderen (29. mars)
Flandern rundt (2. april)
Paris-Roubaix	(9. april)
Tour de France (1.–23. juli)

 2024 
I 2024 endret laget navn fra Uno-X Pro Cycling Team til Uno-X Mobility, for å knytte sykkellaget tettere til eierne i Uno-X-organisasjonen. Det ble også klart at Thor Hushovd ville overta for Jens Haugland som sykkelorganisasjonens daglige leder. Uno-X-eier Ole Robert Reitan gikk inn som styreleder i sykkellaget, og uttrykte ønske om å redusere pengebruken fra sin side. Reitan ønsket i den sammenheng å få inn en ny sponsor. I etterkant av Hushovds ansettelse skjedde det en rekke strukturelle endringer i laget. Blant annet ble det offentliggjort at utviklingslaget ville bli avviklet, for å prioritere profflaget og kvinnelaget. Det ble også klart at sportsdirektør Kurt Asle Arvesen ikke ville få fornyet sin kontrakt etter sesongen. Avgjørelsen skapte debatt og overrasket mange, og ble sett på som et uttrykk for en tøffere kultur i laget.

I forkant av sesongen hadde laget hentet inn Magnus Cort, i tillegg til at Andreas Leknessund, Jonas Iversby Hvideberg og Markus Hoelgaard ble hentet tilbake. Tre ryttere kom opp fra utviklingslaget, deriblant stortalentet Johannes Kulset. Odd Christian Eiking ble hentet inn i februar. Syv ryttere forlot laget etter 2023-sesongen, deriblant Torstein Træen og Jonas Gregaard.

Resultatene i forrige sesong hadde gitt laget automatisk invitasjon til alle endagsritt på UCI WorldTour-nivå i 2024. Den 18. januar ble det klart at laget igjen ble invitert til Tour de France. 

Søren Wærenskjold tok sesongens første seier på andre etappe av Alula Tour i Saudi-Arabia. Han sørget senere for lagets første topp 10-plassering i et monument, med sin 9. plass i Paris–Roubaix.

I forkant av Paris–Roubaix hadde Thor Hushovd vært ute i TV 2 og kritisert rytterne for å reise hjem til Norge for ofte, noe som blant annet gjør at rytterne risikerer dårligere treningsforhold og blir mer utsatt for sykdom. Alle lagets norske ryttere er per 2024 bosatt i Norge, og Hushovd ønsket å gjøre grep for at flere ryttere skulle bosette seg i utlandet. 

Uno-X deltok i Tour de France med mål om å ta en etappeseier. Andreas Leknessund, som kom på 8. plass i fjorårets Giro d’Italia, ble vraket etter en dårlig vårsesong. Jonas Abrahamsen kom på andreplass på 2. etappe, ledet klatrekonkurransen fra etappe 1 til 11, og hadde den grønne trøyen i to etapper. Alexander Kristoff endte på tredjeplass på to etapper, men etappeseieren uteble. 

 Seiere i 2024 
Magnus Cort tok tidenes første World Tour-seier for laget på 2. etappe av Critérium du Dauphiné.

 2025 
Før sesongen hadde laget hentet inn Amund Grøndahl Jansen og Andreas Kron fra henholdsvis Team Jayco AlUla og Lotto Dstny, mens Henrik Pedersen og Simon Dalby tok steget opp fra rekruttlaget. Odd Christian Eiking, Niklas Larsen, Tord Gudmestad, Marcus Sander Hansen, Idar Andersen, Sindre Kulset og Louis Bendixen fikk ikke fornyet sin kontrakt. Olav Aleksander Bu, som tidligere har vært ansvarlig for den norske triatlon-satsingen, ble ansatt som lagets nye hovedtrener. Bu ville bidra med mer systematikk i treningstilnærmingen, og utvikle laget til å bli verdensledende på høydetrening i sykkelsporten. 

Søren Wærenskjold tok lagets til da største triumf da han vant klassikerrittet Omloop Het Nieuwsblad. Fredrik Dversnes vant senere en etappe i Tirreno–Adriatico, mens Anders Halland Johannessen vant sammenlagt i Slovenia rundt.  Andreas Leknessund ble norgesmester på landevei, i et ritt der Uno-X hadde 11 ryttere blant de 12 første i mål. 

Uno-X ble også dette året invitert til Tour de France.

 2026 
 Ryttere i 2026 

 Seiere i 2026 

 Referanser 

 Eksterne lenker 





Kategori:Sykkellag i Norge
Kategori:Landeveissykling
Kategori:Idrettslag i Lillehammer
Kategori:Sport i Ringerike